Kind (8) uit hospitaal ontslaan ná hoewe-aanval | Maroela Media
Marlu Coetzee en sy sussie, Marizé, veilig tuis na die nagmerrie-ervaring. (Foto: Verskaf)
Só sê Dehlia Coetzee nou dat haar agtjarige seun, Marlu, uiteindelik tuis aansterk nadat hy Donderdag in die vroeë oggendure tydens 'n aanval op sy pa, Mario, se hoewe in die Vyfhoek-omgewing in Potchefstroom met 'n stomp voorwerp deur die gesig geslaan is.
Dehlia sê sy is dankbaar dat sy gisteraand langs haar seun en sy sussie, Marizé (7), by die huis in die bed kon slaap. "Marlu het maar 'n rowwe nag gehad. Ek dink die pyn begin nou eers regtig inskop. Maar hy lyk regtig al baie beter en vanoggend is sy ogies oop," sê sy.
Maroela Media het vroeër berig Marlu moes plate en skroefies in sy neus kry nadat hy erge gesigbeserings in die aanval opgedoen het en sy oë was aanvanklik heeltemal toegeswel. Die plate en skroefies sal oor ses maande weer verwyder moet word, maar dokters vermoed in dié stadium dat Marlu geen permanente skade sal oorhou nie.
Dehlia sê hoewel Marizé nie in die aanval beseer is nie, het sy eintlik die seerste gekry. "Sy is verskriklik getraumatiseer. Toe dit gisteraand begin skemer raak, het sy begin huil, tot so 'n mate dat sy amper begin hiperventileer het. Ons was al drie al net na 18:00 in die kamer, alles gesluit, met al die ligte en die alarm aan, en ek het net lank hulle handjies vasgehou en gebid totdat sy begin rustig raak het," sê Dehlia.
Sy sê albei haar kinders sowel as Mario asook ouma Nellie en oupa Paul wat ook in die huis was toe die aanval plaasgevind het, sal berading ontvang om die traumatiese gebeure te verwerk.
"Marlu moet Donderdag weer teruggaan hospitaal toe om die stekies uit te haal en dan gaan hulle ook net weer 'n skandering doen om seker te maak alles is oukei. Vrydag word hy nege jaar oud, so dan gaan ons lekker verjaardag hou," sê Dehlia.
Sy sê hoewel dit 'n baie moeilike tyd vir hul hele gesin is, staan sy verstom oor die ondersteuning wat van oral oor instroom. "Ja, die ergste deel begin eers nou, maar as ek terugkyk oor die afgelope paar dae, is dit net ongelooflik hoe alles in plek geval het; net ongelooflik hoe almal ons ondersteun en ons wil help. Ek het net weer besef daar is nog bitter goeie mense in hierdie wêreld."
Intussen word Mario (47), wat gesigfrakture en snymerke aan sy arms, bene, kop en gesig opgedoen het, steeds in 'n Potchefstroomse hospitaal behandel. "Medies gesproke lê daar nog 'n lang pad vir hom voor. Hy het baie seergekry, maar hy is rustig en kalm en hy kan met ons gesels. Hy kan glad nie onthou wat gebeur het nie," sê Dehlia.
Paul Coetzee, Mario se pa, het vroeër aan Maroela Media gesê een of meer aanvallers het 'n kombuisvenster gebreek en die traliewerk gebuig om toegang tot die huis te kry waarna hy/hulle na die hoofslaapkamer is waar Mario en die kinders gelê en slaap het.
Paul en sy vrou, Nellie, het wakker geword van die kinders wat skree en gaan ondersoek instel. Nellie is in die donker huis oor die kop geslaan en moes later steke kry om dié wond te heg. Die aanvaller/s het oomblikke daarna op die vlug geslaan.
"Toe ek buk om my vrou op te tel en in my seun se kamer inkyk, het ek net al die bloed gesien. Mario se oë was onmiddellik blou en dik opgeswel. Sy hele gesig was opgeswel," het Paul gesê.
Die polisie het bevestig 'n saak van huisroof word ondersoek.
Sterkte vir julle.Ek hoop daar is n medies wat alles dek.Die staat behoort al die kostes te dra want hulle is te sleg om die land te beveilig .
Huisroof…. eerder poging tot moord.
'n Saak van huisroof word ondersoek? Regtig? 'n Kind eindig op in die hospitaal so erg is hy aangerand en die polisie ondersoek 'n saak van huisroof…
Sterkte ou groot seun daar sal seker geen geregtigheid vir jou wees nie want die vyand ondersoek nie eers die regte klagte nie en die valke en kastige spesialiste eenheid sien die nie as prioriteit nie.
Ek het nog nooit kommentaar gelewer nie maar wou net se die nuus oor die polisie konstabel wat in natal geskiet is waar is daardie mense wat kommentaar gelewer het oor hoe goed die polisie is ? Die is n skande en ek is skaam om te sê ek bly in Suid afrika.